b'\n_START_ARTICLE_\nCeli\xc4\x8dno jedro\n_START_PARAGRAPH_\nV celi\xc4\x8dni biologiji je jedro, imenovano tudi nukleus ali karion, z membrano obdan organel, ki ga najdemo v ve\xc4\x8dini evkariontskih celic. Vsebuje ve\xc4\x8dino celi\xc4\x8dnega dednega materiala, urejenega v kromosome - ve\xc4\x8d dolgih linearnih molekul DNK, povezanih s \xc5\xa1tevilnimi proteini, kot so histoni itd. Geni v kromosomih gradijo jedrni genom. Jedro je namenjeno ohranjanju integritete genov in z uravnavanjem ekspresije genov nadzoru nad celi\xc4\x8dnimi procesi._NEWLINE_Glavna strukturna elementa jedra sta jedrna ovojnica - dvojna membrana, ki obdaja celoten organel in ga ohranja lo\xc4\x8denega od celi\xc4\x8dne citoplazme, ter jedrna lamina - mre\xc5\xbeje, ki daje jedru mehansko oporo, podobno kot daje celici oporo citoskelet. Ker je jedrna membrana za ve\xc4\x8dino molekul neprepustna, so za gibanje molekul skozi ovojnico potrebne jedrne pore. Te pore segajo skozi obe membrani ovojnice in slu\xc5\xbeijo kot kanal, ki omogo\xc4\x8da prosto gibanje majhnih molekul in ionov. Gibanje ve\xc4\x8djih molekul, npr. proteinov, je natan\xc4\x8dno uravnavano in poteka aktivno s prena\xc5\xa1alnimi proteini. Jedrni trasport je za delovanje celice osrednjega pomena, saj je gibanje snovi skozi pore potrebno tako za izra\xc5\xbeanje genov kot za ohranjanje kromosomov._NEWLINE_\xc4\x8ceprav notranjost jedra ne vsebuje z membrano omejenih telesc, ni enaka po vsem jedru, temve\xc4\x8d vsebuje \xc5\xa1tevilna subnuklearna telesca, ki jih gradijo specifi\xc4\x8dni proteini, molekule RNK in skupki DNK. Med temi je najbolj poznano jedrce (nukleolus), ki sodeluje pri sestavljanju ribosomov. Po nastanku v jedrcu se ribosomi prenesejo v citoplazmo, kjer prevajajo informacijsko RNK (mRNA).'